b'\n_START_ARTICLE_\nSohvi Korhonen-P\xc3\xb6ll\xc3\xa4nen\n_START_PARAGRAPH_\nSohvi Korhonen-P\xc3\xb6ll\xc3\xa4nen, alkujaan Sofia, o.s. Korhonen (15. toukokuuta 1912 Nilsi\xc3\xa4 \xe2\x80\x93 24. maaliskuuta 2001 Taipalsaari) oli pianisti ja musiikkipedagogi._NEWLINE_Sohvi Korhonen-P\xc3\xb6ll\xc3\xa4sen vanhemmat olivat kauppias Elias Korhonen ja Anna Niiranen ja puoliso vuodesta 1948 diplomi-insin\xc3\xb6\xc3\xb6ri Kaarlo Ensio P\xc3\xb6ll\xc3\xa4nen. Korhonen-P\xc3\xb6ll\xc3\xa4nen tuli ylioppilaaksi Helsingin tytt\xc3\xb6normaalilyseosta 1933 ja suoritti Sibelius-Akatemiassa 1936 sek\xc3\xa4 laulunopettajan tutkinnon ett\xc3\xa4 pianodiplomin, opettajanaan Elli R\xc3\xa4ngman-Bj\xc3\xb6rlin. Ensikonserttinsa h\xc3\xa4n piti samana vuonna Helsingiss\xc3\xa4 ja esiintyi viel\xc3\xa4 1973 Luganon orkesterin solistina Sveitsiss\xc3\xa4. Potsdamissa h\xc3\xa4n opiskeli 1941 ja teki opintomatkan Pariisiin 1951 sek\xc3\xa4 useita matkoja Wieniin. Kuopiossa Korhonen-P\xc3\xb6ll\xc3\xa4nen toimi pianonsoiton opettajana kaksitoista vuotta ja sittemmin Lappeenrannassa, mukaan lukien opetusty\xc3\xb6 Lappeenrannan musiikkiopistossa. Lahden musiikkiopiston lehtori h\xc3\xa4n oli 1969\xe2\x80\x931974 ja Kainuun musiikkiopiston 1974\xe2\x80\x931977. H\xc3\xa4n opetti my\xc3\xb6s useana kes\xc3\xa4n\xc3\xa4 Klemetti-Opistossa.'